Eagrán sealadach
BREITHIÚNAS NA CÚIRTE (an Dara Dlísheomra)
15 Bealtaine 2025 (*)
(Tarchur chun réamhrialú – Córas um lamháltais astaíochtaí gás ceaptha teasa a thrádáil – Clárlann an Aontais – Rialachán (AE) Uimh. 389/2013 – Taifead ar thabhairt suas lamháltas den sórt sin sa chlárlann sin – Do-chúlghairthe idirbheart – Airteagal 40 – Próisis chríochnaithe a aisiompú – Airteagal 70 – Tabhairt suas de bhun fhoráil an Aontais neamhbhailithe ag an gCúirt Bhreithiúnas ina dhiaidh sin – Do-fhéidearthacht, don oibreoir, na lamháltais lena mbaineann a aisghabháil don tréimhse atá i gceist – Bailíocht)
I gCás C‑414/23,
IARRAIDH ar réamhrialú faoi Airteagal 267 CFAE ó Helsingin hallinto-oikeus (an Chúirt Riaracháin, Heilsincí, an Fhionlainn), trí bhreith an 30 Meitheamh 2023, a fuarthas ag an gCúirt an 6 Iúil 2023, sna himeachtaí
Metsä Fibre Oy,
idiragraí:
Energiavirasto,
tugann AN CHÚIRT (an Dara Dlísheomra),
agus í comhdhéanta mar seo a leanas: K. Jürimäe, Uachtarán Dlísheomra, K. Lenaerts, Uachtarán na Cúirte Breithiúnais, ag gníomhú dó mar Bhreitheamh den Dara Dlísheomra, M. Gavalec, Z. Csehi (Rapóirtéir) agus F. Schalin, Breithiúna,
Abhcóide Ginearálta: M. Campos Sánchez-Bordona,
Cláraitheoir: C. Strömholm, Riarthóir,
ag féachaint don nós imeachta i scríbhinn agus tar éis éisteacht an 17 Deireadh Fómhair 2024,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Metsä Fibre Oy, ag A.-S. Roubier agus M. af Schultén, asianajajat, agus J. Kauppinen, oikeustieteen maisteri,
–        Energiavirasto, ag N. Kankaanrinta agus J. Pakkala, i gcáil Gníomhairí
–        Rialtas na Fionlainne, ag A. Laine agus H. Leppo, i gcáil Gníomhairí,
–        an Coimisiún Eorpach, ag B. De Meester, I. Söderlund agus G. Wils, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 12 Nollaig 2024
an Breithiúnas seo a leanas:
Breithiúnas
1        Baineann an iarraidh ar réamhrialú le bailíocht agus léiriú ar Airteagail 40 agus 70 de Rialachán (AE) Uimh. 389/2013 ón gCoimisiún an 2 Bealtaine 2013 lena mbunaítear Clárlann an Aontais i gcomhréir le Treoir 2003/87/CE ó Pharlaimint na hEorpa agus ón gComhairle agus Cinntí Uimh. 280/2004/CE agus Uimh. 406/2009/CE ó Pharlaimint na hEorpa agus ón gComhairle lena n‑aisghairtear Rialachán (AE) Uimh. 920/2010 agus Rialachán (AE) Uimh. 1193/2011 ón gCoimisiún (IO 2013 L 122, lch. 1), agus le léiriú ar Airteagal 17 den Chairt um Chearta Bunúsacha an Aontais Eorpaigh (‘an Chairt’).
2        Rinneadh an iarraidh in imeachtaí arna dtionscnamh ag Metsä Fibre Oy i gcoinne chinnidh ón Energiavirasto (an tÚdarás Fuinnimh, an Fhionlainn) maidir le lamháltais astaíochtaí gás ceaptha teasa a raibh ar an gcuideachta sin iad a thabhairt suas de bhun fhorálacha dhlí an Aontais maidir leis an scéim trádála astaíochtaí atá ann laistigh den Aontas Eorpach, ar dhearbhaigh an Chúirt iad a bheith neamhbhailí ina dhiaidh sin.
An dlí lena mbaineann
Treoir 2003/87/CE
3        Bhunaigh Treoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear scéim i ndáil le trádáil ar lamháltais i gcomhair astaíochtaí gás ceaptha teasa laistigh den Chomhphobal agus lena leasaítear Treoir 96/61/CE ón gComhairle (IO 2003 L 275, lch. 32), arna leasú le Treoir 2009/29/CE ó Pharlaimint na hEorpa agus ón gComhairle an 23 Aibreán 2009 (IO 2009 L 140, lch. 63) (‘Treoir 2003/87’), arna bunaíodh, i gcomhréir le hAirteagal 1, córas um lamháltais astaíochtaí gás ceaptha teasa a thrádáil laistigh den Chomhphobal chun laghduithe ar astaíochtaí gás ceaptha teasa a chur chun cinn ar bhealach costéifeachtach agus éifeachtúil ó thaobh an gheilleagair de.
4        Foráiltear le hAirteagal 19 den Treoir sin, dar teideal ‘Clárlanna’:
‘1.      Coinneofar lamháltais a eiseofar ón 1 Eanáir 2012 ar aghaidh i gclárlann an Chomhphobail chun próisis a chur i gcrích a bhaineann le cothabháil na gcuntas coinneála arna n‑oscailt sa Bhallstát agus le lamháltas a leagtar síos i Rialachán ón gCoimisiún [Eorpach] dá dtagraítear i mír 3 a leithdháileadh, a thabhairt suas agus a chealú.
[...]
3.      D’fhonn an Treoir seo a chur chun feidhme, glacfaidh an Coimisiún Rialachán maidir le córas caighdeánaithe agus daingnithe clárlann atá i bhfoirm bunachar sonraí leictreonacha caighdeánaithe ina bhfuil eilimintí sonraí coiteanna chun eisiúint, sealbhú, aistriú agus cur ar ceal lamháltas a rianú, chun foráil a dhéanamh maidir le rochtain phoiblí agus rúndacht mar is iomchuí agus chun a áirithiú nach ndéantar aon aistrithe atá ar neamhréir leis na hoibleagáidí a éiríonn as Prótacal Kyoto [chuig Creat‑Choinbhinsiún na Náisiún Aontaithe ar Athrú Aeráide, a formheasadh thar ceann an Chomhphobail Eorpaigh le Cinneadh 2002/358/CE ón gComhairle an 25 Aibreán 2002 (IO 2002 L 130, lch. 1) (‘Prótacal Kyoto’)]. [...]’
[Aistriúchán neamhoifigiúil]
Rialachán Uimh. 389/2013
5        Glacadh Rialachán Uimh. 389/2013 ar bhonn Airteagal 19 de Threoir 2003/87. Cé gur aisghaireadh é, le héifeacht ón 1 Eanáir 2021, le Rialachán Tarmligthe (AE) 2019/1122 ón gCoimisiún an 12 Márta 2019 lena bhforlíontar Treoir 2003/87/CE ó Pharlaimint na hEorpa agus ón gComhairle a mhéid a bhaineann le feidhmiú Chlárlann an Aontais (IO 2019 L 177, lch. 3), beidh feidhm aige mar sin féin, i gcomhréir leis an dara mír d’Airteagal 88 den rialachán tarmligthe sin, go dtí an 1 Eanáir 2026 maidir leis na hoibríochtaí uile is gá i ndáil leis an tréimhse trádála idir 2013 agus 2020, maidir leis an dara tréimhse gealltanais de Phrótacal Kyoto agus maidir leis an tréimhse chomhlíontachta a shainítear in Airteagal 3(30) de Rialachán Uimh. 389/2013.
6        Is mar seo a leanas atá an fhoclaíocht in aithris 8 de Rialachán Uimh. 389/2013:
‘Ós rud é nach ann do liúntais agus d’aonaid Kyoto ach i bhfoirm dhí-ábharaithe agus gur earraí idirmhalartacha iad, ba cheart an teideal ar liúntas nó ar aonad Kyoto a shuí tríd iad a bheith i gcuntas Chlárlann an Aontais ina bhfuil siad á sealbhú. Thairis sin, chun na rioscaí a bhaineann le haisiompú idirbheart a iontráiltear i gclárlann a laghdú, agus an cur isteach dá bharr sin ar an gcóras agus ar an margadh a d’fhéadfadh a bheith mar thoradh ar aisiompú den sórt sin, is gá a áirithiú go mbeidh lamháltais agus aonaid Kyoto go hiomlán idirmhalartach. Go háirithe, ní féidir idirbhearta a aisiompú, a chúlghairm nó a chur ar ceal, seachas mar a shainítear le rialacha na clárlainne, tar éis tráth a leagtar amach sna rialacha sin. Níor cheart go gcuirfeadh aon ní sa Rialachán seo cosc ar shealbhóir cuntais nó ar thríú páirtí aon cheart nó éileamh a fheidhmiú a eascraíonn as an idirbheart a d’fhéadfadh a bheith acu de réir dlí maidir le haisghabháil nó tabhairt suas i ndáil le hidirbheart arna thabhairt sa scéim, amhail i gcás calaois nó earráid theicniúil, fad is nach ndéantar an idirbheart a aisiompú, a chúlghairm nó a chur ar ceal mar thoradh air sin. Ina theannta sin, ba cheart fáil lamháltas nó aonad Kyoto a chosaint de mheon macánta.’
[Aistriúchán neamhoifigiúil]
7        Foráiltear le hAirteagal 40(1) agus (4) den Rialachán sin, dar teideal ‘Cineál lamháltas agus do-chúlghairthe idirbheart’:
‘3.      Tabharfar le tuiscint le hidirmhalartacht liúntas agus aonaid Kyoto nach mbeidh feidhm ag aon oibleagáid maidir le haisghabháil nó tabhairt suas faoin dlí náisiúnta a bhaineann le lámháltas nó aonad Kyoto ach amháin maidir leis an lamháltas nó aonad Kyoto comhchineál.
Faoi réir Airteagal 70 agus an phróisis réitigh dá bhforáiltear in Airteagal 103, beidh idirbheart críochnaitheach agus do-chúlghairthe nuair a thabharfar i gcrích é de bhun Airteagal 104. Gan dochar d’aon fhoráil den dlí náisiúnta nó d’aon leigheas faoin dlí náisiúnta a bhféadfadh ceanglas nó ordú chun idirbheart nua a fhorghníomhú i gClárlann an Aontais, ní bheidh cur ar ceal idirbhirt atá tagtha chun a bheith críochnaitheach agus do-chúlghairthe faoin Rialachán seo mar thoradh ar aon dlí, rialachán, riail ná cleachtas maidir le conarthaí nó idirbhearta a chur i leataobh.
Ní chuirfear cosc ar shealbhóir cuntais nó ar thríú páirtí aon cheart nó éileamh a fheidhmiú de thoradh an idirbhirt a d’fhéadfadh a bheith acu sa dlí, lena n‑áirítear aisghabháil, tabhairt suas nó cúiteamh, i ndáil le hidirbheart atá tagtha chun bheith críochnaitheach i gClárlann an Aontais, mar shampla i gcás calaois nó earráid theicniúil, fad is nach ndéantar an idirbheart a aisiompú, a chúlghairm nó a chur ar ceal mar thoradh air sin.
4.      Gheobhaidh ceannaitheoir agus sealbhóir liúntais nó aonad Kyoto atá ag gníomhú de mheon macánta teideal chun liúntais nó aonad Kyoto saor ó aon lochtanna i dteideal an aistreora.’
[Aistriúchán neamhoifigiúil]
8        Luaitear an méid seo a leanas in Airteagal 70 den Rialachán sin, dar teideal ‘Próisis chríochnaithe a aisiompú arna dtionscnamh trí earráid’, i míreanna 1 agus 2 :
‘1.      Má rinne sealbhóir cuntais nó riarthóir náisiúnta atá ag gníomhú thar ceann an tsealbhóra cuntais ceann de na hidirbhearta dá dtagraítear i mír 2 a thionscnamh go neamhbheartaithe nó go hearráideach, féadfaidh an sealbhóir cuntais a mholadh do riarthóir a chuntais an t‑idirbheart a cuireadh i gcrích a aisiompú in iarraidh i scríbhinn. Beidh an iarraidh sínithe go cuí ag an ionadaí údaraithe nó ag ionadaithe an tsealbhóra cuntais atá údaraithe chun an cineál idirbhirt atá le haisiompú a thionscnamh, agus cuirfear sa phost é laistigh de 5 lá oibre tar éis an phróisis a chur i gcríoch. Beidh ráiteas san iarraidh ina léireofar gur tionscnaíodh an t‑idirbheart go hearráideach nó go neamhbheartaithe.
2.      Féadfaidh sealbhóirí cuntais a mholadh go ndéanfaí na hidirbhearta seo a leanas a aisiompú:
a)      lamháltais a thabhairt suas;
b)      liúntais a scriosadh;
c)      creidmheasanna idirnáisiúnta a mhalartú.’
[Aistriúchán neamhoifigiúil]
An díospóid sna príomhimeachtaí agus na ceisteanna a tharchuirtear le haghaidh réamhrialú
9        Oibríonn Metsä Fibre muileann biththáirge in Äänekoski (an Fhionlainn). Le linn na mblianta 2013 go 2017, thug an gnóthas sin suas lamháltais astaíochtaí gás ceaptha teasa arna leithdháileadh air don tsuiteáil sin.
10      Le breithiúnas an 19 Eanáir 2017, Schaefer Kalk (C‑460/15, ‘breithiúnas Schaefer Kalk’, EU:C:2017:29), dhearbhaigh an Chúirt Bhreithiúnais go raibh forálacha áirithe de Rialachán (AE) Uimh. 601/2012 ón gCoimisiún an 21 Meitheamh 2012 maidir le faireachán agus tuairisciú ar astaíochtaí gás ceaptha teasa de bhun Threoir 2003/87/CE ó Pharlaimint na hEorpa agus ón gComhairle (IO 2012 L 181, lch. 30), neamhbhailí, a bhí i bhfeidhm ó na blianta 2013 go 2018 agus lenar áiríodh go córasach dé-ocsaíd charbóin (CO2) a aistrítear chuig suiteáil eile chun carbónáit chailciam dheasctha a tháirgeadh in astaíochtaí suiteála dhócháin aoil, beag beann ar cibé an scaoiltear an dé-ocsaíd charbóin sin isteach san atmaisféar nó nach scaoiltear.
11      Le cinneadh an 26 Aibreán 2022, rinne an tÚdarás Fuinnimh measúnú nua ar mhéideanna iomlána na n‑astaíochtaí CO2 ó shuiteáil Äänekoski do na blianta 2013 go 2017. Mheas sé, i bhfianaise bhreithiúnas Schaefer Kalk, maidir leis na blianta sin, gur thug Metsä Fibre suas thart ar 115 000 lamháltas astaíochtaí gás ceaptha teasa sa bhreis ar Chlárlann an Aontais agus d’údaraigh sé dó an lamháltas iomarcach sin a thabhairt ar aghaidh go dtí 2021. Os a choinne sin, mheas an tÚdarás sin nárbh fhéidir cainníocht a bhí comhionann leis na lamháltais bhreise a tugadh suas do chuntas na suiteála sin a thabhairt ar ais, ós rud é go raibh na teorainneacha ama a leagtar amach i Rialachán Uimh. 389/2013 chun idirbheart a cuireadh isteach go hearráideach i gClárlann an Aontais a aisiompú imithe in éag. Ina theannta sin, léirítear sa chinneadh sin nach bhforáiltear leis an Rialachán sin don féidearthacht chun stádas comhlíontachta dearfach an chuntais comhlíontachta a aistriú chuig cuntas suiteála eile de chuid Metsä Fibre.
12      De réir Metsä Fibre, níor tháinig an ceartúchán a rinne an tÚdarás Fuinnimh ar na conclúidí iomchuí uile ó bhreithiúnas Schaefer Kalk, áfach, a mhéid nár chur sé ar a chumas na lamháltais iomarcacha astaíochtaí gás ceaptha teasa sin a dhiúscairt ina n‑iomláine. Ós rud é nach bhfuil na lamháltais sin cláraithe i gClárlann an Aontais, níl siad ann i ndáiríre, rud a fhágann nach bhféadfadh Metsä Fibre iad a dhíol.
13      Maíonn Metsä Fibre, tar éis infheistíochtaí fairsinge a dhéanamh ag a shuiteáil Äänekoski, go bhfuil sé nach mór neodrach ó thaobh dé-ocsaíd charbóin de. Dá bhrí sin, go praiticiúil, ní bheadh sé in ann úsáid a bhaint as an 115 000 lamháltas iomarcacha astaíochtaí gás ceaptha teasa atá ar fáil dó i gcomhthéacs lamháltais a thabhairt suas amach anseo. I ndáil leis sin, aithníonn an tÚdarás Fuinnimh féin, leis an leibhéal reatha astaíochtaí bliantúla ón tsuiteáil sin, atá níos lú ná 20 tona dé-ocsaíde carbóin, go dtógfadh sé thart ar 6 go 7 míle bliain na 115000 lamháltas sin a úsáid.
14      Is sa chomhthéacs sin a d’iarr Metsä Fibre go gcuirfí an cinneadh sin ar neamhní os comhair Helsingin hallinto-oikeus (an Chúirt Riaracháin, Heilsincí, an Fhionlainn), arb í an chúirt a rinne an tarchur í. Áitíonn sé go bhfuil an cinneadh thuasluaite contrártha do dhlí príomha an Aontais, go háirithe toisc go sáraítear an ceart chun maoine agus prionsabal an chomhionannais i gcás nach féidir le hoibreoir na lamháltais cheartaithe astaíochtaí gás ceaptha teasa a úsáid, agus, thairis sin, go bhfuil sé contrártha leis an loighic eacnamaíoch. Measann Metsä Fibre, de facto, go bhfuil cosaint dhlíthiúil á baint de, a mhéid nár cuireadh an forlámhas an dlí a d’eascair as breithiúnas Schaefer Kalk i bhfeidhm maidir leis.
15      Sna himthosca sin, chinn an Helsingin hallinto-oikeus (an Chúirt Riaracháin, Heilsincí) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘1.      An bhfuil forálacha Airteagail 70 agus 40 de Rialachán Uimh. 389/2013 ón gCoimisiún maidir le Clárlann, forálacha a bhaineann leis na teorainneacha ama chun idirbhearta a aisiompú agus cineál críochnaitheach agus do-chúlghairthe idirbheart, neamhbhailí i bhfianaise an chirt chun maoine faoi Airteagal 17 den Chairt [...] agus cearta eile a chosnaítear faoin gCairt, a mhéid a chuirtear cosc leis na forálacha sin ar lamháltas a athaistriú chuig Metsä Fibre Oy i gcás ina raibh tabhairt suas lamháltas iomarcach chuig Clárlann an Aontais bunaithe ar chur i bhfeidhm forálacha a cinneadh go raibh siad neamhbhailí sa bhreithiúnas in [Schaefer Kalk], agus nach féidir leis an ngnóthas sin úsáid a bhaint as figiúr deimhneach an dea-stádais comhlíonta, mar gheall ar an leibhéal íseal astaíochtaí ó shuiteáil Äänekoski?
2.      Más freagra diúltach a thabharfar ar Cheist 1, an bhfuil feidhm ag forálacha Airteagail 70 agus 40 den Rialachán ón gCoimisiún maidir le Clárlann i gcás inar bunaíodh tabhairt suas lamháltas iomarcach do Chlárlann an Aontais ar chur i bhfeidhm na bhforálacha a cinneadh sa bhreithiúnas in [Schaefer Kalk], go raibh siad neamhbhailí, agus ní ar idirbheart a thionscain sealbhóir cuntais nó riarthóir náisiúnta ag gníomhú ar son an tsealbhóra cuntais nó an riarthóra náisiúnta go neamhbheartaithe nó trí earráid?
3.      Más freagra diúltach a thabharfar ar Cheist 1 agus freagra dearfach a thabharfar ar Cheist 2, an bhfuil aon bhealach eile faoi dhlí an Aontais chun Metsä Fibre Oy a chur sa riocht sin, maidir le húsáid na lamháltas, ina mbeadh sé murarbh ann do na forálacha a cinneadh sa bhreithiúnas in [Schaefer Kalk] a bheith neamhbhailí agus mura mbeadh na lamháltais iomarcacha tugtha suas ag an ngnóthas mar sin? ’
Breithniú ar a ceisteanna a tharchuirtear le haghaidh réamhrialú
An chéad cheist
16      Lena céad cheist, fiafraíonn an chúirt a rinne an tarchur, go bunúsach, an bhfuil forálacha Airteagail 40 agus 70 de Rialachán Uimh. 389/2013 maidir le cineál cinntitheach agus do-chúlghairthe na n‑idirbheart agus na teorainneacha ama chun iad a aisiompú bailí i bhfianaise na Cairte.
17      Dá bhrí sin, tosaíonn an chúirt a rinne an tarchur ar an mbonn go gcuirtear cosc leis na forálacha sin ar aisiompú thabhairt suas lamháltas astaíochtaí gás ceaptha teasa i gcás, ar an gcéad dul síos, ina raibh tabhairt suas na lamháltas iomarcach sin ag Metsä Fibre do Chlárlann an Aontais bunaithe ar chur i bhfeidhm fhorálacha Rialachán Uimh. 601/2012 a dearbhaíodh a bheith neamhbhailí le breithiúnas Schaefer Kalk agus, ar an dara dul síos, nach mbeidh an t‑oibreoir sin in ann an 115 000 lamháltas astaíochtaí gás ceaptha teasa atá ar fáil dó a úsáid mar gheall ar an leibhéal íseal astaíochtaí a tháirgeann suiteáil Äänekoski anois.
18      Ós rud é go gcuirtear cosc le hAirteagail 40 agus 70 de Rialachán Uimh. 389/2013 ar na conclúidí iomchuí a bhaint as breithiúnas Schaefer Kalk i ndáil le Metsä Fibre, tá amhras ar an gcúirt a rinne an tarchur maidir lena mbailíocht i bhfianaise, inter alia, an cheart chun maoine a ráthaítear le hAirteagal 17 den Chairt.
19      I gcomhréir leis an dara fomhír d’Airteagal 40(3) de Rialachán Uimh. 389/2013, beidh idirbheart a dhéantar faoin scéim i ndáil le trádáil lamháltas astaíochtaí gás ceaptha teasa críochnaitheach agus do-chúlghairthe nuair a thabharfar i gcríoch é i gcomhréir leis na coinníollacha dá bhforáiltear sa Rialachán sin. Luaitear san fhoráil sin freisin, i bprionsabal, nach bhféadfadh idirbhirt atá tagtha chun a bheith críochnaitheach agus do-chúlghairthe a thabhairt suas sa Chlárlann faoin Rialachán sin a bheith mar thoradh ar aon dlí, rialachán, riail ná cleachtas maidir le conarthaí nó idirbhearta a chaitear amhras orthu.
20      Mar is léir ón dara fomhír d’Airteagal 40(3) de Rialachán Uimh. 389/2013, tá an scéim sin le cur i bhfeidhm faoi réir fhorálacha Airteagal 70 den Rialachán sin agus gan dochar d’aon fhoráil den dlí náisiúnta nó d’aon leigheas faoin dlí náisiúnta a bhféadfadh ceanglas nó ordú chun idirbheart nua a fhorghníomhú i gClárlann an Aontais a bheith mar thoradh air.
21      I ndáil leis sin, leanann sé ó Airteagal 70(1) de Rialachán Uimh. 389/2013 go bhféadfar idirbheart a aisiompú nuair a thionscnaítear é go neamhbheartaithe nó go hearráideach é agus ar choinníoll go n‑iarrann an sealbhóir cuntais go ndéanfaí é a aisiompú laistigh de 5 lá oibre tar éis an t‑idirbheart a bheith tugtha chun críche.
22      Ar an gcaoi sin, tugadh isteach le Rialachán Uimh. 389/2013 dianchóras chun idirbhearta a aisiompú, lena bhféachtar chuig críochnaitheacht na n‑idirbheart a ráthú a mhéid is féidir.
23      Go háirithe, ní fhágann an córas sin gur féidir brath ar dhearbhú neamhbhailíochta fhorálacha dhlí an Aontais lena rialaítear ríomh astaíochtaí suiteála a chumhdaítear leis an scéim trádála lamháltas astaíochtaí gás ceaptha teasa chun a iarraidh go ndéanfaí idirbheart a cuireadh i gcrích a aisiompú, de réir bhrí Airteagal 70 de Rialachán Uimh. 389/2013.
24      Ina theannta sin, baineann na cásanna dá bhforáiltear in Airteagal 70(1) de Rialachán Uimh. 389/2013 le hearráidí a rinne na hoibreoirí lena mbaineann agus, dá bhrí sin, baineann siad le cásanna atá éagsúil go bunúsach leis an gcás atá i gceist sna príomhimeachtaí ina ndéantar neamhdhleathacht forála de dhlí an Aontais arna mbunú ex post a agairt. Dá bhrí sin, ní féidir an fhoráil sin a chur i bhfeidhm de réir analaí sa chás seo. Is amhlaidh atá go háirithe ós rud é go n‑éileofaí le hiarratas den sórt sin go ndéanfaí neamhshuim de na teorainneacha ama dochta a fhorchuirtear leis an bhforáil sin.
25      Cé go gcuirtear cosc, dá bhrí sin, le forálacha an dara fomhír d’Airteagal 40(3) agus Airteagal 70(1) de Rialachán Uimh. 389/2013 ar bhreithiúnas Schaefer Kalk a chur san áireamh chun aisiompú lamháltas astaíochtaí gás ceaptha teasa arna dtabhairt suas sa bhreis a chur chun feidhme, ní féidir lena neamhbhailíocht, áfach, a bheith mar thoradh ar an gcúinse sin i bhfianaise cheart oibreora chun maoine i gcás amhail Metsä Fibre, a ráthaítear le hAirteagal 17 den Chairt, ós rud é go bhfágann an tríú fomhír d’Airteagal 40(3) de Rialachán Uimh. 389/2013 gur féidir a áirithiú, in aon chás, nach gcuireann cur i bhfeidhm na bhforálacha sin ualach díréireach ar oibreoir den sórt sin.
26      Sonraítear sa tríú fomhír d’Airteagal 40(3) de Rialachán Uimh. 389/2013, arna léamh i gcomhar le haithris 8 den Rialachán sin, nach gcuirtear cosc ar shealbhóir cuntais nó ar thríú páirtí aon cheart nó éileamh a fheidhmiú de thoradh an idirbhirt a d’fhéadfadh a bheith acu sa dlí, lena n‑áirítear aisghabháil, tabhairt suas nó cúiteamh, i ndáil le hidirbheart atá tagtha chun bheith críochnaitheach i gClárlann an Aontais, mar shampla i gcás calaoise nó earráide theicniúil, fad is nach ndéantar an idirbheart a aisiompú, a chúlghairm nó a chur ar ceal mar thoradh air sin.
27      Dá bhrí sin, is léir go bhforáiltear go sainráite sa tríú fomhír d’Airteagal 40(3) an cás ina bhfuil idirbheart críochnaitheach i gClárlann an Aontais. I gcás den sórt sin, is faoin sealbhóir cuntais atá sé, go háirithe, an ceart chun aisghabháil, chun tabhairt suas nó chun cúiteamh a fheidhmiú, fad is nach ndéantar an idirbheart a aisiompú, a chúlghairm nó a chur ar ceal sa chlárlann sin mar thoradh ar an ngníomh sin, cineál malartach na dtrí ghníomh sin á léiriú a gcoibhéis.
28      Ní mór don cheart sin chun aisghabháil, tabhairt suas nó cúiteamh, dá bhforáiltear sa tríú fomhír d’Airteagal 40(3) de Rialachán Uimh. 389/2013, atá ar fáil ‘mar shampla i gcás calaoise nó earráide theicniúil’, a bheith, a fortiori, ar fáil don sealbhóir cuntais a chuir reachtaíocht an Aontais i bhfeidhm i gceart agus neamhbhailithe ag an gCúirt ina dhiaidh sin. Is amhlaidh sin níos mó fós ós rud é, mar a léirítear leis an bhfrása ‘mar shampla’, nach liosta uileghabhálach é sraith na n‑imeachtaí dá dtagraítear san fhoráil sin.
29      Leis an bhforáil sin, cuirtear ar chumas an tsealbhóra cuntais lena mbaineann a cheart chun cúiteamh as an damáiste a rinneadh le hidirbheart a cruthaíodh, ex post, a bheith iomarcach i bhfianaise breithiúnas ón gCúirt Bhreithiúnais, ach nach féidir a aisiompú a thuilleadh toisc go bhfuil sé críochnaitheach agus do-chúlghairthe. Ós rud é nár aisiompaíodh an t‑idirbheart lena mbaineann i gClárlann an Aontais, níor cheart amhras a chaitheamh ar fheidhmiú na clárlainne sin.
30      I ndáil leis sin, ní mór don sealbhóir cuntais lena mbaineann a bheith in ann brath ar a cheart chun aisghabháil, chun tabhairt suas nó chun cúiteamh os comhair údarás inniúil náisiúnta, ós rud é go gceanglaítear ar na Ballstáit a áirithiú go gcomhlíonfar an tríú fomhír d’Airteagal 40(3) de Rialachán Uimh. 389/2013, go háirithe trí leigheasanna éifeachtacha a bhunú chuige sin.
31      Sna himthosca sin, i gcomhréir leis na breithnithe a leagtar amach i míreanna 26 go 30 den bhreithiúnas seo, féadfaidh oibreoir suiteála amhail Metsä Fibre na cearta nó na héilimh dá dtagraítear sa tríú fomhír d’Airteagal 40(3) de Rialachán Uimh. 389/2013 a dhearbhú, lena n‑áirítear an ceart chun cúiteamh a fháil, ionas go gcuirfear sa chás céanna é maidir le húsáid lamháltas astaíochtaí gás ceaptha teasa agus a mbeadh sé dá mba rud é nárbh ann do na forálacha a suíodh a bheith neamhbhailí i mbreithiúnas Schaefer Kalk agus nach raibh lamháltais iomarcacha tugtha suas ag an oibreoir sin.
32      Má tá iarratas ar chúiteamh den sórt sin faoi réir na dtéarmaí agus na gcoinníollacha is infheidhme de ghnáth maidir le héilimh den sórt sin, ba cheart a thabhairt faoi deara freisin, ag féachaint don fhíoras gur chuir an tÚdarás Fuinnimh cuntais suiteálacha eile a ndéanann breithiúnas Schaefer Kalk difear dóibh chun sochair do chuntais suiteálacha eile a ndearna breithiúnas Schaefer Kalk difear dóibh le roinnt lamháltas astaíochtaí atá coibhéiseach le líon na lamháltas astaíochtaí a thugtar suas lena n‑úsáid i dtréimhsí trádála lamháltas sa todhchaí, ní mór, i bprionsabal, cúiteamh bunaithe ar an tríú fomhír d’Airteagal 40(3) de Rialachán Uimh. 389/2013, i gcás mar atá sna príomhimeachtaí, chun go ndéanfar oibreoir na suiteála lena mbaineann a chur ar ais i staid atá coibhéiseach go hábhartha i dtéarmaí eacnamaíochta le staid oibreoirí na suiteálacha ar cuireadh na cuntais chun sochair dóibh.
33      Ní féidir le hoibreoir suiteála a mhodhnaigh a phróiseas táirgthe chun astaíochtaí CO2 a laghdú agus, dá bhrí sin, chun cuspóirí an Aontais Eorpaigh a chomhlíonadh níos mó maidir le cosaint an chomhshaoil, a chur faoi mhíbhuntáiste toisc go laghdaíonn leibhéal íseal na n‑astaíochtaí a tháirgtear anois leis an tsuiteáil sin a spéis i gcreidiúnú lamháltas astaíochtaí lena n‑úsáid i dtréimhsí trádála lamháltas sa todhchaí.
34      Leanann sé ó na breithnithe go léir roimhe seo nach gcuirtear cosc le hAirteagail 40 agus 70 de Rialachán Uimh. 389/2013 ar na héifeachtaí a eascraíonn as cur i bhfeidhm fhorálacha dhlí an Aontais a dearbhaíodh ina dhiaidh sin a bheith neamhbhailí le breithiúnas ón gCúirt Bhreithiúnais a leigheas go héifeachtach.
35      Sna himthosca sin, ní mór a cinneadh nár nochtadh le breithniú ar an gceist a tarchuireadh aon fhachtóir de chineál a dhéanfadh difear do bhailíocht fhorálacha Airteagail 40 agus 70 de Rialachán Uimh. 389/2013 a bhaineann leis na teorainneacha ama chun idirbhearta a aisiompú agus cineál críochnaitheach agus do-chúlghairthe idirbheart.
An dara agus an tríú ceist
36      I bhfianaise an fhreagra arna thabhairt ar an gcéad cheist, níl gá freagra a thabhairt ar an dara agus an tríú ceist.
Costais
37      Os rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Dara Dlísheomra) mar seo a leanas:
Níor nochtadh le breithniú ar an gceist a tarchuireadh aon fhachtóir de chineál a dhéanfadh difear do bhailíocht fhorálacha Airteagail 40 agus 70 de Rialachán (AE) Uimh. 389/2013 ón gCoimisiún an 2 Bealtaine 2013 lena mbunaítear Clárlann an Aontais i gcomhréir le Treoir 2003/87/CE ó Pharlaimint na hEorpa agus ón gComhairle agus Cinntí Uimh. 280/2004/CE agus Uimh. 406/2009/CE ó Pharlaimint na hEorpa agus ón gComhairle lena n‑aisghairtear Rialachán (AE) Uimh. 920/2010 agus Rialachán (AE) Uimh. 1193/2011 ón gCoimisiún, a bhaineann leis na teorainneacha ama chun idirbhearta a aisiompú agus cineál críochnaitheach agus do-chúlghairthe idirbheart.
[Sínithe]
*      Teanga an cháis: an Fhionlainnis.